Man met panga op plaas aangevalArgieffoto Die Wes-Kaapse polisie ondersoek ŉ saak van poging tot moord en sakeroof nadat ŉ 60-jarige man Saterdag in die vroeë oggendure op sy plaas in die omgewing van die Paarl oorval en aangerand is. Kapt. FC van Wyk, woordvoerder van die polisie, het aan Maroela Media gesê die voorval het omstreeks 02:30 plaasgevind. Volgens Van Wyk het drie verdagtes die betrokke oggend by ŉ skeepvraghouer op die plaas ingebreek. Die eienaar van die plaas het ondersoek gaan instel en die verdagtes by die houer betrap. Dit is toe dat die verdagtes die man met ŉ panga aangerand en op die vlug geslaan het. Die slagoffer het beserings aan sy arms en kop opgedoen. Die man is intussen in ŉ hospitaal opgeneem, het Van Wyk gesê.